Annette Just (FP), 1998-02-03:
Også jeg vil gerne starte med at takke Enhedslisten for, at vi har denne her diskussion i dag.
Det er på høje tid - det er blevet sagt flere gange - at vi har diskussionen om, hvad der foregår i Algeriet.
Det er forfærdeligt, at man kan blive ved med at læse og høre om massakrer, om terrorisme, om uvidenhed om, hvem det er, der rent faktisk er de skyldige i så stort et område som Algeriet.
Der er sagt en frygtelig masse om det allerede på nuværende tidspunkt og om, hvor forfærdelig fundamentalisme i det hele taget er.
Alt det er vi enige i, og jeg skal lade være med at gentage det hele og derved forlænge debatten. Men jeg synes, vi mangler en enkelt ting, en enkelt facet, og det er måske at prøve at forstå, hvorfor den algeriske regering har været så tilbageholdende, når man i EU og især fra fransk side har sagt, at nu ville man gøre noget.
Jeg var lige nede at kontrollere, at tallet var rigtigt, at Frankrig blev smidt ud af Algeriet i 1962 - jeg kunne ikke huske, det var 1962; jeg vidste godt, det var begyndelsen af 1960'erne.
De besatte landet i 1930'erne og blev smidt ud i 1962.
Et af de værste skældsord på fransk var på daværende tidspunkt at være en »pied noir«.
Det betød en sortfod, som var blevet smidt ud af Algeriet.
Det var alle de hvide - sådan så man på dem i Algeriet - men primært var det franskmændene, som fysisk blev smidt ud af landet.
Og nu har franskmændene igen sagt: Vi må gøre noget; vi må lave det ene og det andet.
Hånden på hjertet, jeg forstår godt, at den algeriske regering siger: Ikke på vilkår, om vi vil have Frankrig ind igen og fortælle os, hvordan vi skal gøre.
Derfor er det korrekt, hvad der er blevet sagt her, at vi skal bruge internationale fora, men vi skal forhindre, og det håber jeg også regeringen vil gøre, at Frankrig stiller sig i spidsen for det, for det tror jeg vil give endnu flere blodsudgydelser.
Jeg er meget enig i, at det skal være en uvildig international undersøgelse, men jeg tror faktisk, problemet er, at det i lang tid har været sådan, at Frankrig gerne ville gå forrest.
Det kan godt være en EU-undersøgelse, og jeg var glad for at høre hr. Gert Petersen sige, at hvis det skulle være EU, så var det i orden for ham, og det er jeg meget enig i.
Jeg synes, jeg har hørt hr. Keld Albrechtsen sige det samme.
Men det skal også være en FN-undersøgelse.
Det skal faktisk være i alle de internationale fora, hvor Danmark er medlem, lige fra Europarådet, som havde det til behandling for cirka en uge siden, forstod jeg, til FN og EU, at vi skal lægge pres på, at Algeriet skal være villig til en uvildig international undersøgelse. Det er udmærket, at EU har sendt en trojka, og at de i det mindste blev modtaget.
Men det er også vigtigt, at vi fra dansk side bliver ved med at sige i EU, at der er betingelser for den associeringsaftale mellem EU og Algeriet, som er ved at blive skrevet færdig.
Det står klart og tydeligt, men vi er nødt til at gentage det, og jeg hørte udenrigsministerens tale, som om han også var villig til at sige, at det er en naturlig ting.
Jeg er også enig i, at det er utroligt, hvis den algeriske regering virkelig ikke vil gå med til at beskytte landets egne borgere.
Selvfølgelig vil den det.
Selvfølgelig er det det, vi skal vise den hvordan man gør, hvis den ikke selv kan finde ud af det.
Det var en pæn måde at sige det på.
Det andet punkt, hr. Gert Petersen tog op, var afvisningen af en uvildig undersøgelse.
Det er utroligt, hvis de ikke kan forstå det, men jeg har på fornemmelsen, at det meget langt hen ad vejen ikke blot er blevet skrevet på fransk til Algeriet, men at der også har været en påstand om, at det skulle være franskmænd, der gjorde det.
At menneskerettigheder er en international sag, tror jeg vi alle er enige i.
Så kommer vi til de to forslag til vedtagelse, og jeg tror i virkeligheden, at alle, der har fulgt debatten indtil nu, erkender, at de langt hen ad vejen er meget ens.
Derfor vil Fremskridtspartiet heller ikke stemme imod, jeg er lige ved at sige nogen af dem, men min anbefaling til min gruppe vil være, at vi stemmer for det af bl.a. regeringspartierne fremsatte forslag.